LTFชนะตลาดแค่23กองปีนี้
10 เดือนแรกกองทุน LTF 23 กองผลงานชนะตลาด ส่วน 5 ปีย้อนหลัง “บัวหลวง” ยังแชมป์
10 พ.ย. 2558

10 เดือนแรกกองทุน LTF 23 กองผลงานชนะตลาด ส่วน 5 ปีย้อนหลัง “บัวหลวง” ยังแชมป์
ข้อมูลผลการดำเนินงานในช่วง 10 เดือน สิ้นสุดวันที่ 30 ต.ค. 2558 จากข้อมูลบริษัท มอร์นิ่งสตาร์ รีเสิร์ช (ประเทศไทย) พบว่า กองทุนรวมหุ้นระยะยาว (LTF) ทั้งหมด 53 กองทุน มีเพียง 23 กองทุน ที่มีผลตอบแทนชนะดัชนีตลาดหลักทรัพย์แห่งประเทศไทย เมื่อรวมผลตอบแทนจากเงินปันผลในช่วงเวลาเดียวกันซึ่งติดลบ 4.01% 
สำหรับกองทุนเปิดเอ็มเอซี โกลบอลหุ้นระยะยาวทำผลตอบแทนสูงสุด 7.08% อันดับสอง กองทุนเปิดซีไอเอ็มบี-พรินซิเพิลหุ้นระยะยาวอยู่ที่ 1.86% อันดับสาม กองทุนเปิดซีไอเอ็มบี-พรินซิเพิล 70 หุ้นระยะยาวปันผลอยู่ที่ 1.40% อันดับสี่ กองทุนเปิดภัทรหุ้น ระยะยาวปันผลอยู่ที่ 1.23% อันดับห้า กองทุนเปิด เค 20 ซีเล็ค หุ้นระยะยาวอยู่ที่ 0.42%
ทั้งนี้ กองทุนเปิดเอ็มเอซี โกลบอลหุ้นระยะยาวทำผลตอบแทนได้สูงสุด เนื่องจากมีการลงทุนในหุ้นต่างประเทศ ณ วันที่ 31 พ.ค. 2558 ลงทุนในสัดส่วน 21.41% ของมูลค่าสินทรัพย์สุทธิของกองทุน ส่วนที่เหลือลงทุนหุ้นในประเทศตามนโยบายการลงทุนที่เปิดกว้างไว้ ขณะที่ตลาดหุ้นต่างประเทศในปีนี้ปรับตัวได้ดีกว่าตลาดหุ้นไทย จึงหนุนให้ผลงานกองทุนออกมาดี
อย่างไรก็ตาม หากมองผลตอบแทนย้อนหลัง 5 ปี สิ้นสุดวันที่ 30 ต.ค. 2558 พบว่า มีกองทุนรวมเพื่อการเลี้ยงชีพ (RMF) เพียง 10 กองเท่านั้น ที่มีผลตอบแทนชนะดัชนีตลาดหลักทรัพย์ฯ เมื่อรวมผลตอบแทนจากเงินปันผลในช่วงเวลาเดียวกันอยู่ที่ 11.14% ต่อปี โดยกองทุนเปิดบัวหลวงหุ้นระยะยาวผลตอบแทนสูงสุด 14.17% ต่อปี
อันดับสอง กองทุนเปิดฟิลลิปหุ้นระยะยาวของ บลจ.ฟิลลิปผลตอบแทนอยู่ที่ 13.92% ต่อปี อันดับสาม กองทุนเปิดบรรษัทภิบาลหุ้นระยะยาวผลตอบแทนอยู่ที่ 13.43% ต่อปี อันดับสี่ กองทุนเปิดภัทรหุ้นระยะยาวผลตอบแทนอยู่ที่ 12.39% ต่อปี และอันดับห้า กองทุนเปิดเอคควิตี้โปรหุ้นระยะยาวอยู่ที่ 11.97% / ปี